Általános indokolás

A nem közművel összegyűjtött háztartási szennyvízzel kapcsolatos kötelező helyi közszolgáltatásról szóló 72/2013. (X. 14.) önkormányzati rendelet (a továbbiakban: Rendelet) módosítását az FTSZV Fővárosi Településtisztasági és Környezetvédelmi Kft. (a továbbiakban: FTSZV Kft.) kezdeményezte.

Az FTSZV Kft. közszolgáltatóként minden évben egy alkalommal (legkésőbb szeptember 30-ig) kezdeményezheti a közszolgáltatás egységnyi díjának felülvizsgálatát, melynek figyelembevételével a Rendelet 16. § (2) bekezdése szerint a közszolgáltatás legmagasabb egységárait a Fővárosi Közgyűlés határozza meg legalább 1 éves időtartamra.

A közszolgáltatási díjakról a szippantott szennyvízre vonatkozó rezsicsökkentésről, valamint egyes törvényeknek a további rezsicsökkentéssel összefüggő módosításáról szóló 2013. évi CXIV. törvény (a továbbiakban: Rezsitörvény) 1. § (1) bekezdése a természetes személy ingatlantulajdonosok vonatkozásában a 2013. július 1-jét követő időszakra rögzítette a közszolgáltatásért fizetendődíjat*.*

A Fővárosi Közgyűlés a *természetes személy* ingatlantulajdonosok részére az idézett rendelkezés figyelembevételével 2013. július 1. óta a Rezsitörvény szabályai szerint állapította meg a nem közművel összegyűjtött háztartási szennyvízzel kapcsolatos közszolgáltatás díjtételeit. A Rezsitörvény hatályos rendelkezései alapján a közszolgáltató 2023-ban is legfeljebb a 2013. január 31-én érvényesített díjak 90%-ban meghatározott díjakat alkalmazhatja a természetes személy ingatlantulajdonosok esetében.

Azonban a *nem természetes személy* ingatlantulajdonosokra vonatkozóan a közszolgáltatási díj megemelésnek törvényi akadálya nincs. A díjemelési javaslat szerinti módosított mértékkel a díjak a közfeladat ellátáshoz kapcsolódóan legalább a számított díjat lefedik, amely azt jelenti, hogy a közületeket érintő feladatellátás esetében a közszolgáltató részére kompenzáció nem kerülne biztosításra, hiszen az ügyfelektől beszedett díj fedezné az adott feladatellátás költségeit.

A rendelettervezet előzetes hatásvizsgálata a jogalkotásról szóló 2010. évi CXXX. törvény (a továbbiakban: Jat.) 17. §-a alapján megtörtént. A Jat. 19. § (2) bekezdésében előírtaknak megfelelően megtörtént a lakosság közvetlen tájékoztatása a www.budapest.hu honlapon keresztül, annak érdekében, hogy tudomást szerezzenek a készülő rendelettervezetről.

A Fővárosi Önkormányzat és a fővárosi civil szervezetek együttműködéséről szóló 12/2021. (III. 4.) önkormányzati rendelet 10. §-a alapján a rendelettervezetet a társadalmi egyeztetés során véleményezésre a Budapesti Civil Adatbázisban regisztrált érintett szervezetek részére is megküldtük, a tőlük beérkezett véleményekről, javaslatokról készült összefoglaló a budapest.hu-n megtekinthető.

Részletes indokolás

**Az 1. §-hoz**

Az FTSZV Kft. 2022. év elejétől tapasztalta komolyabban, hogy a jelenlegi bérszinten nem tudják pótolni a nyugdíjba, illetve más munkahelyre távozó kollégákat. Emiatt a közszolgáltatás ellátásának eddigi 3 munkanapos teljesítési határideje kitolódott 10 napra. A 3 napos határidő tartása a túlórakeret teljes kihasználásával sem lehetséges, ezért annak 10 napra történő emelése indokolt.

A közszolgáltató FTSZV Kft. által tett díjemelési javaslatnak megfelelően módosulnak a Rendelet 1. melléklet 2. pontjában szereplő egyes díjtételek. A megemelt díjakat a módosítás hatályba lépését követően határozatlan, de – a vízgazdálkodásról szóló 1995. évi LVII. törvény 44/D. § (4) bekezdésében foglaltak értelmében – legalább egy éves díjfizetési időszakra kell alkalmazni, ehhez kapcsolódóan pontosítani szükséges az 1. melléklet címét is.

**A 2. §-hoz**

Az egyes módosítások lépcsőzetes hatálybalépéséről rendelkezik.